පොදු රාජ්‍ය මණ්ඩලීය රන් පදක්කම් දිනූ බර ඉසිලීමේ සූර චින්තන ගීතාල් විදානගේට තාවකාලික තරග තහනමක් පැනවීමට ජාත්‍යන්තර බර ඉසිලීමේ සම්මේලනය තීරණය කර ඇත.තහනම් උත්තේජන චෝදනාවට අනුව මේ තරග තහනම පැනවෙන අතර ක්‍රීඩකයා චෝදනාව ප්‍රතික්‍ෂේප කරන්නේ නම් දින 30ක් ඇතුළත ‘බී’ සාම්පල පරීක්‍ෂණය කිරීමට සිදු වේ.මේ පරික්‍ෂණයෙන්ද තහනම් උත්තේජන චෝදනාව ඔප්පු වුවහොත් ජාත්‍යන්තර බර ඉසිලීමේ සම්මේලනයේ ක්‍රීඩකයට ලබා දෙන දඩුවම තීරණය කරනු ඇත.චින්තන ගීතාල් විදානගේ ට එල්ලවී ඇති තහනම් ඖෂධ චෝදනාව පිළිබඳ ක්‍රීඩා අමාත්‍යාංශය ද ඊයේ විශේෂ පරීක්ෂණයක් ආරම්භ කර ඇත.ක්‍රීඩා අමාත්‍යාංශ ලේකම් ක්‍රීඩා වෛද්‍ය ඒකකයේ ප්‍රධානී විශේෂඥ වෛද්‍ය ගීතාංජන මෙන්ඩිස් මහතා ඇතුළු පිරිසක් මේ පරීක්ෂණය සඳහා නම් කර ඇත.චීනයේ පැවැති ආසියානු බර ඉසිලීමේ සූරතාවලියේදී චින්තන ගීතාල් තහනම් උත්තේජන ගත් බවට ජාත්‍යන්තර බර ඉසිලීමේ සංගමය චෝදනා නගන අතර ඔහුගේ මුත්‍රා සාම්පලයේ මීතයිල් හෙක්සානේමයින් (Methyl Hexaneamine) තහනම් ඖෂධ සංඝටක තිබූ බවට තහවුරු වී ඇතැයි සඳහන් කර සිටී.කැෆේන් (Caffeine) නම් රසායන ද්‍රව්‍ය අඩංගු මීතයිල් හෙක්සානේමයින් ශරීරයේ මේදය හා බර අඩු කිරීමට භාවිතා කරයි.